Fortsatt skisesong i nord – og mer snø i vente
Mandag inspiserte han værstasjonen på Sjufjellet, drøyt 1000 meter over havet, innimellom snøbygene. Snødybden på toppen: 142 centimeter. Mens søringene opplever sommertemperaturer om dagen, kan det bli hvitt påfyll i høyden i Nord-Norge de neste dagene, ifølge meteorologene.Det har blitt rundt 30 turer på Olsrud opp til Sjufjellet hittil i år. Selv om det fortsatt er en god del snø igjen i dalen, er dette langt fra noe rekordår. – Det ble veldig tidlig vår. Varmeperioden vi hadde nylig, var uvanlig. Nå er det mer normale forhold. I morges var det fire grader og snø. Det er slik det pleier å være på denne tiden av året, sier Olsrud til VG. 53-åringen er skogsentreprenør. I tillegg er han oppsynsmann på de to værstasjonene i Tamokdalen, skredobservatør for NVE – og lidenskapelig snøbrettkjører. Denne sesongen er det blitt rundt 100 toppturer, både i embets- og privat medfør. – Hadde jeg ikke hatt så mye å gjøre, ville det blitt flere turer, sier Olsrud. Gjennom sitt lille turistforetak har han i en årrekke lokket ski- og snøbrettentuasiaster fra hele Europa hit til Tamokdalen, som ligger sørøst for mer kjente Lyngsalpene. Tirsdag venter han en ny gruppe skiturister på vei fra Lofoten, hvor våren har gjort et kraftig innhogg på skiføret.Med sin lokalkunnskap og observasjoner, gjør også Olsrud ski- og brettkjøringen tryggere. – I dag vurderer jeg snøskredfaren til faregrad én. Det er hardt, med litt nysnø oppå. Det er også såpass kjølig, at det heller ikke fare for våtsnøskred i bratt terreng. Hittil i år har ingen omkommet i snøskredulykker i Tamokdalen og Nord-Norge. – Jeg tror folk er blitt mer bevisste, og at NVE sin satsing med varsom.no og informasjon om skred har hatt en positiv effekt. I dag er det trendy å ha kunnskap, og veldig utrendy å være uvøren. Facebook, med sine forskjellige forum, har også vært med på å øke bevisstheten rundt egne valg, sier Olsrud. – Blir du aldri lei vinteren? – Nei, jeg blir egentlig ikke det. Det som er kjipt er mellomperiodene, hvor man hverken kan gjøre det ene eller det andre. Men, jeg setter pris på varme om sommeren. Det er godt vi har flere årstider, fastslår Olsrud, som også er MC-entuasiast.
Skredobservatør Aadne Olsrud (53) fra Tamokdalen i Indre Troms kan fortsatt se langt etter sommerferie.